曾希曾見示近作賦此贈之
作者：張埴
朝代：宋

paragraphs: 孔門言志二三子，當初獨取點而已。
聖人非棄由與求，樂在春風詠沂水。
此意簡短幾千年，誰歟鼓瑟聲其傳。
彼其人斯掉冷語，雖在南豐猶不然。
乾坤清氣寧有已，一日蒼山生浪翠。
玉局仙人喜又悲，雲妍月秀無停髓，瓣香在天老英靈。
爲公少吐氣，雲來此山青。
西山百年白樵戶，郵筒剝剝溪扉午。
其發何從六一鄉，彼美人兮時十五。
更二十五又外堂，小美不識西江路。
何當刻日牢爲期，青葱華裾短褐衣。
顛倒底裏入推激，蜜柱見跋更遲遲。
吟魄隔泉應破碎，本色終然是家世。
明日採風聞九陛，身曳錦袍長到地，此時南豐大吐氣。
吾將擬之三語曰，後蒼山，無事莫與俗人言。